BAGUIO CITY - Nilawlawagan ti Mt. Province Provincial Police Office (MPPO) a sangapulo ket uppat ti aktwal a bilang dagiti pimmusay iti panakatnag ti Florida bus iti rangkis sadiay Paggang, Talubin, Bontoc, Mt. Province.
Segun kenni Deputy Provincial Director for Administration PSupt. Ramil Saculles, kas maibasar iti assesment dagitoy, sangapulo ket uppat laeng ti bilang dagiti pimmusay bayat a tallopulo ket tallo dagiti nadangran.
Karaman kadagiti pimmusay da Marcial Bernard Jr., Andrew David Sicam, Natividad Ngawa, Gerald Baja, Arvin Jimenez, Ana dela Cruz, Lea Reyes, Emily Gentalian, Redentor de Lara, Katherine Gozos, Jonathan Patulot, dagiti ganganaet a da Alex Loring manipud Canada, ken Anne Martina Adriana de Ven a manipud Netherlands ken maysa pay a saan a nabigbig a babai.
Kabayatanna, dagiti nadangran ket matamtaming pay laeng iti nagduduma a pagagasan pakairamanan ti Bontoc General Hospital, Luis Hora Hospital, Baguio General Hospital and Medical Center ken iti pagagasan sadiay Manila.
ilo_Latn ilo_Latn ilo_Latn ilo_Latn